વિશ્વ ક્રિકેટના દિગ્ગજ ઓલરાઉન્ડર ઈમરાન ખાનની વાત માનીએ તો મહેન્દ્રસિંહ ધોની ફરી એક વાર વિશ્વ વિજેતા બની શકે છે. ઈમરાને કહ્યું, ”ભારત જે રીતે કેપ્ટન મહેન્દ્રસિંહ ધોનીના નેતૃત્વમાં રમી રહ્યું છે તેને જોઈને લાગી રહ્યું છે કે ભારત વિશ્વ વિજેતા બનવાનું છે. ૧૯૯૨ના વિશ્વ કપમાં પાકિસ્તાની ટીમની શરૂઆત ખરાબ રહી હતી, પરંતુ અંતમાં ટીમે શાનદાર જીત નોંધાવતા વિશ્વ કપ પોતાના નામે કર્યો હતો. ૧૯૯૯માં ઓસ્ટ્રેલિયા સાથે પણ આવું જ બન્યું હતું.” ન્યૂઝીલેન્ડ સામેની પહેલી જ મેચમાં ભારતના પરાજય અંગે ઈમરાને કહ્યું કે, ”ભલે પહેલી જ મેચમાં ભારતનો પરાજય થયો હોય, પરંતુ હવે ટીમ પોતાના શિખર પર પહોંચી ગઈ છે. બાંગ્લાદેશ વિરુદ્ધ જે રીતે ટીમને જીત મળી એ સાબિત કરે છે કે ભારત હવે બધી રીતે આગળ વધવા માટે તૈયાર છે.”